เงินบาทเปิด 32.20/22 บาท/ดอลลาร์
เงินบาทเปิด 32.20/22บาท/ดอลลาร์ แนวโน้มวันนี้ยังแข็งค่าต่อตามสกุลเงินอื่นๆในภูมิภาค
27 ก.ค. 2553

เงินบาทเปิด 32.20/22บาท/ดอลลาร์ แนวโน้มวันนี้ยังแข็งค่าต่อตามสกุลเงินอื่นๆในภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.20/22 บาท/ดอลลาร์ แข็งค่าขึ้นจากเย็นวันศุกร์ที่ปิดตลาดที่ระดับ 32.24/26 บาท/ดอลลาร์          "เป็นการแข็งค่าขึ้นตามสกุลเงินอื่นๆ ในภูมิภาค ยูโรก็แข็งค่า ส่วนตัวเลขสหรัฐฯ ก็ออกมาดี เช่น ยอดขายบ้านเดือนมิ.ย. ทำให้นักลงทุนมองว่าเศรษฐกิจน่าจะฟื้นตัวดี เลยเข้าเริ่มไปลงทุนในสินทรัพย์เสี่ยง พวกเงินสกุลในเอเชียมากขึ้น"           ส่วนความเคลื่อนไหวของเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 86.92/96 เยน/ดอลลาร์ ส่วนเงินยูโรอยู่ที่ระดับ 1.3007/3009 ดอลลาร์/ยูโร ปัจจัยที่จะมีผลต่อการเคลื่อนไหวของเงินบาทในช่วงนี้ ไม่น่าจะมีปัจจัยอื่นนอกจากการติดตามการรายงานตัวเลขเศรษฐกิจของสหรัฐฯ โดยคืนนี้ Conference Board เปิดเผยดัชนีความเชื่อมั่นผู้บริโภคสหรัฐเดือนก.ค. และธนาคารกลางสหรัฐ(เฟด) สาขาชิคาโกเปิดเผยดัชนีการผลิตเขตมิดเวสต์เดือนมิ.ย. เป็นต้น ขณะที่ในประเทศยังไม่มีปัจจัยใดที่จะมีผลต่อค่าเงินบาท          นักบริหารเงิน คาดว่า เงินบาทวันนี้มีแนวโน้มแข็งค่าได้อีกตามสกุลเงินอื่นๆ ในภูมิภาค โดยให้กรอบการเคลื่อนไหวที่ 32.15-32.25 บาท/ดอลลาร์